CELEX: 32017R1980
Language: fi
Date: 2017-10-31 00:00:00
Title: Komission asetus (EU) 2017/1980, annettu 31 päivänä lokakuuta 2017, asetuksen (EY) N:o 2074/2005 liitteen III muuttamisesta halvaannuttavan simpukkamyrkyn (PSP) osoittamismenetelmän osalta (ETA:n kannalta merkityksellinen teksti. )

1.11.2017   
            
            
               FI
            
            
               Euroopan unionin virallinen lehti
            
            
               L 285/8
            
         KOMISSION ASETUS (EU) 2017/1980,
   annettu 31 päivänä lokakuuta 2017,
   asetuksen (EY) N:o 2074/2005 liitteen III muuttamisesta halvaannuttavan simpukkamyrkyn (PSP) osoittamismenetelmän osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 11 artiklan 4 kohdan,
   ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 18 artiklan 13 kohdan a alakohdan,
   sekä katsoo seuraavaa:
   
               (1)
            
            
               Asetuksessa (EY) N:o 854/2004 vahvistetaan eläinperäisten tuotteiden virallisen valvonnan järjestämistä koskevat erityissäännökset, ja asetuksessa (EY) N:o 853/2004 vahvistetaan eläinperäisiin elintarvikkeisiin sovellettavia hygieniasääntöjä koskevat erityisvaatimukset. Kyseisten asetusten täytäntöönpanotoimenpiteet merellisten biotoksiinien hyväksyttyjen testausmenetelmien osalta vahvistetaan komission asetuksen (EY) N:o 2074/2005 (3) liitteessä III.
            
         
               (2)
            
            
               Asetuksen (EY) N:o 2074/2005 liitteessä III olevan I luvun 2 kohdassa säädetään, että jos halvaannuttavan simpukkamyrkyn (PSP) osoittamismenetelmän tulokset ovat kiistanalaisia, vertailumenetelmänä on käytettävä biologista menetelmää.
            
         
               (3)
            
            
               Analyysi- ja näytteenottomenetelmiä käsittelevän Codex Alimentarius -komitean 36. kokouksessa (Budapest, Unkari, 23.–27. helmikuuta 2015) (4) vahvistettiin jakson I-8.6.2 biologisen testausmenetelmän säilyttäminen tyypin IV (5) menetelmänä.
            
         
               (4)
            
            
               Kaikkia Codex-menetelmiä, tyypin IV menetelmät mukaan lukien, voidaan käyttää ainoastaan valvonta-, tarkastus ja sääntelytarkoituksissa (Principles for the establishment of methods of analysis) ja, jos osapuolet niin sopivat, riitojen ratkaisussa (Guidelines for Settling Disputes on Analytical (Test) Results (CAC/GL 70–2009)), mutta ei vertailumenetelmänä.
            
         
               (5)
            
            
               Koska tyypin IV menetelmää ei voida käyttää vertailumenetelmänä, on tärkeää mukauttaa unionin nykyiset säännöt kansainvälisiin standardeihin.
            
         
               (6)
            
            
               Kun otetaan huomioon, että niin sanottua Lawrence-menetelmää, sellaisena kuin se on julkaistu AOAC:n virallisessa menetelmässä 2005.06 (Paralytic Shellfish Poisoning Toxins in Shellfish), käytetään nykyisin halvaannuttavan simpukkamyrkyn (PSP) pitoisuuden osoittamiseen simpukoiden syötävissä osissa, kyseistä menetelmää on aiheellista käyttää vertailumenetelmänä kyseisten toksiinien osoittamisessa.
            
         
               (7)
            
            
               Sen vuoksi asetuksen (EY) N:o 2074/2005 liitteessä III olevaa I lukua olisi muutettava.
            
         
               (8)
            
            
               Jotta jäsenvaltiot saavat aikaa mukauttaa menetelmänsä kemiallisen menetelmän mukaisiksi, biologista testausmenetelmää voidaan edelleen käyttää vertailumenetelmänä 31 päivään joulukuuta 2018.
            
         
               (9)
            
            
               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 2074/2005 liitteessä III oleva I luku seuraavasti:
   
      ”I LUKU
      HALVAANNUTTAVAN SIMPUKKAMYRKYN (PSP) OSOITTAMISMENETELMÄ
      
               
                  1.
               
               
                  Halvaannuttavan simpukkamyrkyn (PSP) pitoisuus simpukoiden syötävissä osissa (koko simpukassa tai missä tahansa syötävässä osassa erikseen) on osoitettava biologisella testausmenetelmällä tai jollakin muulla kansainvälisesti tunnustetulla menetelmällä.
               
            
               
                  2.
               
               
                  Jos tulokset ovat kiistanalaisia, vertailumenetelmänä on käytettävä niin sanottua Lawrence-menetelmää, sellaisena kuin se on julkaistu AOAC:n virallisessa menetelmässä 2005.06 (Paralytic Shellfish Poisoning Toxins in Shellfish).”
               
            
   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2019.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 31 päivänä lokakuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 139, 30.4.2004, s. 55.
   
      (2)  EUVL L 139, 30.4.2004, s. 206.
   
      (3)  Komission asetus (EY) N:o 2074/2005, annettu 5 päivänä joulukuuta 2005, Euroopan parlamentin ja neuvoston asetuksen (EY) N:o 853/2004 soveltamisalaan kuuluvia tuotteita sekä Euroopan parlamentin ja neuvoston asetusten (EY) N:o 854/2004 ja (EY) N:o 882/2004 mukaisen virallisen valvonnan järjestämistä koskevien täytäntöönpanotoimenpiteiden vahvistamisesta, poikkeuksen tekemisestä Euroopan parlamentin ja neuvoston asetukseen (EY) N:o 852/2004 sekä asetusten (EY) N:o 853/2004 ja (EY) N:o 854/2004 muuttamisesta (EUVL L 338, 22.12.2005, s. 27).
   
      (4)  http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-715-36%252FREP15_MASe.pdf
   
      (5)  Raportin 56 kohta.